เร่งปลุกปั้นงบประมาณปี’55โถมลงงบกลางน้ำ1.5แสนล.
ครม.ไฟเขียวร่าง พ.ร.บ.งบปี 2555 เสนอสภา 23 พ.ย.นี้ อัดงบลงโครงสร้างพื้นฐานการจัดการน้ำป้องกันและเยียวยาน้ำท่วมกว่า 1.56 แสนล้านบาท
26 ต.ค. 2554

ครม.ไฟเขียวร่าง พ.ร.บ.งบปี 2555 เสนอสภา 23 พ.ย.นี้ อัดงบลงโครงสร้างพื้นฐานการจัดการน้ำป้องกันและเยียวยาน้ำท่วมกว่า 1.56 แสนล้านบาท
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) เมื่อวันที่ 25 ต.ค. มีมติเห็นชอบร่าง พ.ร.บ.งบประมาณรายจ่ายประจำปีงบประมาณ 2555 ที่มีวงเงินรายจ่าย 2.38 ล้านล้านบาท ประมาณการรายรับ 1.98 ล้านล้านบาท ซึ่งรัฐบาลจะเสนอร่าง พ.ร.บ.งบประมาณฯ ให้สภาผู้แทนราษฎรพิจารณาวันที่ 23 พ.ย.นี้
ทั้งนี้ ในร่าง พ.ร.บ.งบประมาณฯ มีการจัดสรรเป็นงบกลางมากที่สุด 17.7% หรือคิดเป็นวงเงิน 4.2 แสนล้านบาท รองลงมาเป็นงบกระทรวงศึกษาธิการ 17.6% หรือ 4.18 แสนล้านบาท กระทรวงมหาดไทย 11.9% หรือ 2.83 แสนล้านบาท
ขณะที่แผนงานการจัดสรรงบประมาณที่น่าสนใจ ได้แก่ แผนงานส่งเสริมการบริหารจัดการน้ำอย่างบูรณาการ 4.52 หมื่นล้านบาท แผนงานพัฒนาโครงสร้างพื้นฐาน 8.93 หมื่นล้านบาท แผนงานจัดการทรัพยากรน้ำ 7,920 ล้านบาท แผนงานป้องกัน เตือนภัย แก้ปัญหาและฟื้นฟูความเสียหายจากภัยพิบัติ 1.39 หมื่นล้านบาท
แผนงานแก้ปัญหาความเดือดร้อนและยกระดับคุณภาพชีวิตของประชาชน 7.22 หมื่นล้านบาท แผนงานยกระดับราคาสินค้าเกษตรและส่งเสริมการให้ประชาชนเข้าถึงแหล่งทุน 9.23 หมื่นล้านบาท แผนงานสนับสนุนเครื่องคอมพิวเตอร์เพื่อการศึกษา 1,930 ล้านบาท แผนงานขยายโอกาสและพัฒนาการศึกษา 3.36 แสนล้านบาท แผนพัฒนาด้านสาธารณสุข 1.13 แสนล้าบาท
นายบุญทรง เตริยาภิรมย์ รมช.คลัง กล่าวว่า ครม.มีมติเห็นชอบร่าง พ.ร.ฎ.ออกตามความในประมวลรัษฎากรว่าด้วยการลดอัตราและยกเว้นรัษฎากร จำนวน 2 ฉบับ เพื่อลดอัตราภาษีนิติบุคคลให้บริษัททั่วไปและบริษัทในตลาดหลักทรัพย์แห่งประเทศไทย จากอัตรา 30% เหลือ 23% ในปีภาษี 2555 และเหลือ 20% ในปีภาษี 2556 และให้แก้ไขเพิ่มเติมร่าง พ.ร.บ.ประมวลรัษฎากรเพื่อลดอัตราภาษีนิติบุคคลเป็นการถาวรให้แล้วเสร็จภายใน 3 ปี หรือสิ้นปี 2557